Axtachidagi sement zavodi Xo‘jaobod tumaniga ko‘chadi va ekologik xavfsiz holda ish boshlaydi

Andijon viloyati, Asaka tumani, Axtachi sanoat hududidagi «Rashk Milk» korxonasiga qarashli sement zavodini Xo‘jaobod tumani hududiga ko‘chirish harakati boshlab yuborilgan. May oyidan qurilish ishlariga kirishildi. Viloyat hokimligi yordami bilan Xo‘jaobodda yangi zavod qurish uchun 40 gektar yer maydoni ajratib berildi. Ayni paytgacha bu yerda sanoat binolari, 450 o‘rinli yotoqxona, 200 o‘rinli oshxona barpo etildi. 

«Qurilish ishlariga hozirda 100dan ortiq texnika vositalari jalb etilgan. 

«Rash Milk» korxonasi 2003 yilda tashkil etilgan bo‘lib, dastavval sut mahsulotlari ishlab chiqarish bilan shug‘ullangan. 2008 yilda esa qurilish materiallari bozoriga kirib borgan. O‘sha kezlarda temir yo‘lga va tegishli kommunikatsiya tizimlariga yaqin joyda bo‘lsin deb aynan Axtachida korxona tomonidan sement zavodi barpo etilgan edi. Lekin hozirgi kunga kelib shaharga yaqin joyda bunday korxonalarning faoliyat yuritishi, avvalo, ekologik nuqtayi nazardan tegishli me'yorlarga to‘g‘ri kelmay qolmoqda. Shu bois «Rash Milk» rahbariyati Axtachidagi zavodni qariyb 50 kilometr uzoqroqqa ko‘chirishga qaror qildi.

«Loyiha smetasiga ko‘ra, yangi zavodni bunyod etish uchun 110 million AQSh dollari miqdorida mablag‘ ishlatiladi. Viloyat hokimi Shuhratbek Abdurahmonov bizni har tomonlama qo‘llab-quvvatlamoqda. «Xalq banki» esa 30 million dollar miqdorida kredit mablag‘ini ajratishi loyihalashtirilgan. Xarajatning qolgan qismini o‘zimiz qoplaymiz. Ya'ni, Axtachidagi mavjud resurslar va ta'sischi sifatida ro‘yxatga kiritilgan korxonalarimiz hisobidan 60 million dollarni o‘zimiz topamiz. Qolgan 20 million dollarni Xitoydan kelgan investorlar olib kirishadi. Lekin ular ta'sischilar qatoridan joy olishmaydi», deydi MChJ rahbari Ahliddin Zokirov.

Shuni ta'kidlash kerakki, yangi zavod aynan xitoyliklarning bevosita ishtirokida qad rostlayapti. 2020 yilda bu yerda 450 nafar xitoylik quruvchi mehnat qiladi. 
Shuningdek, 250 nafar mahalliy ishchilar ham qurilish ishlariga jalb etiladi. 2020 yil oxiriga borib zavod ishga tushgan paytda 800 kishi ish bilan ta'minlanadi.


Rejaga ko‘ra, yangi zavod dastavval yiliga 1 million tonna sement ishlab chiqarish quvvatiga ega bo‘ladi. Ya'ni, birinchi bosqichda (2021 yilda) shuncha mahsulot tayyorlanadi. 2022 yilga o‘tgach, ikkinchi bosqichda ichki va tashqi bozorga 3 million tonnagacha sement yetkazib beriladi.

Mutasaddilar Xo‘jaobodda ishga tushadigan sement zavodi zamonaviy uskunalar bilan jihozlanishi natijasida tabiat va ekologik muhitga umuman salbiy ta'sir ko‘rsatmasligini bildirishdi.

«Ayni paytda sementning import darajasi ancha baland. Yangi zavodimiz ishga tushgach, yurtimizda import hajmi kamayadi degan umiddamiz. Biz ichki bozorni sifatli sement bilan ta'minlashdan tashqari mahsulot eksportini ham yo‘lga qo‘yamiz», deydi loyiha ta'sischilari Rahmiddin Mirzayev va Anvarjon Shukurov.